***ቁልጡፍ ዕቤትን ድልየትን ዓላማ መንግስቲ ኤርትራ’ዩ። ዓንቀፍትን ተጻባእትን ምእላይ ምግላጽን ተራን ጉቡእ ህዝብን እዩ።***

*ብትምኒትን ድልየትን ዝመጽእ ምዕብልና የለን። ተለቂሕካ ወይ ተዓዲኻ'ውን ኣይመጽእን። ዝሓለፈ ታሪኽናን ታሪኽ ካሎኦት ሃገራት ከይፈለጥካን ተማራመርካን፡ ኣካቢቡካ ዘሎ ፖሎቲካውን ጸጥታውን ኩነታት ኣብ ግምት ከየእቶኻ፡ ፈተውትኻን ጸላእትካን ከየለለኻ በይንኻ ንዓወት ክትምርሽ ዝሕሰብ ኣይኮነን። ይኹንእምበር ሃገራት ከምሃገር ቆይመን ነዚ ሕጂ በጺሔንኦ ዘለዋ ደረጃ ክንመዝን እንተኾይና፡ ገለ ሃገር ድኣ ተባሂለን እምበር ሉሚሳት፡ ገለ ኣዝየን ሃብታማት ግን ህዝበን መሰል ደሞክራሲ ይኹን ማሕበራዊ ፍትሒ ዘይብሉ። ገለ ድማ ድሓን ከለዋ ብሰንኪ ናይ ወጻኢ ምትእትታው ቅሳነት ዝሰኣና ጥራሕ ዘይኮናስ ታሪኸን ታሪኽ ባቢሎን ዝኾና ኣለዋ።*

*እዘን ሎሚ ንርእየን ዘሎና ሃብታማት ምዕራባውያን ሃገራትን፡ ኣሜርካን ዘሕለፍኦ ኲናትን መከራን ታሪኸን ምስ እነንብብ፡ ነዚ ኣብ ውሑድ ዓመታት እሞ ምስ ኩሉ ግዳማውን ውሽጣውን ዞባውን ዘጋጠሙና ብድሆታትና ስዒርና በጺሕናዮ ዘሎና ርእሰ ምትእምማንን ምዕብልናን ንምድናቑ ቃላትውን ኣይንረኽበሉን ኢና። ጸላእትና ተዓድዮም ርሻናት ክሃንጹ ከለዉ፡ መንግስቲ ኤርትራ ብዘለዎ ትሑት ቁጠባዊ ትሕዝቶ ሰባት ይሃንጽ፡ ጥዕና ህዝቢ የውሕስ፡ ብርክኻ ዘልምስ ረዲኤት ወጊድ ኢሉ ህዝቢ ኣብ ጉልበቱን ፍልጠጡን ሜረቱን ተኣማሚኑ ጸጊቡ ከም ዝሓድር ይገብር። እቲ ዘጋጠመናን ዘጋጥመና ዘሎ ተጻብኦታት እንተዘይነብር ኔሩ፡ ኤርትራ ኣብ ታሪኽ ዓለም ንመጀመርያን ቀዳመይትን ድሕሪ ኲናት ምዕዋታ ኣብ ሓጺር ግዜ ዝማዕበለት ሃገር ተባሂላ መተመዝገበት ኔራ።*

*ሕጂውን እንተኾነ ሃገራና በጺሓቶ ዘላ ቅሳነትን ዕቤትን ብናይ ግዜ መለክዒ ክርኤ ከሎ ካብተን ዝቕልጠፋ ሓንቲ እያ። ዕድመን ጥዕናን ነቶም ከይሰልከዩ ዝቃለሱላ ዘለዉን፡ ልዕላውነታ ከይትድፈር ዕጥቆም ከየውረዱ ዝሕልዉዋ ምክልኻል ሓይልታትና።*

*\*ጌጋ መረዳእታ መታን ከይህሉ ዘሕለፍናዮን ነሕልፎ ዘሎና ግዜ ዉሑድ ከምዘይኮነ ከስምረሉ እፈቱ። ከምተን ብዙሕ ዓምመታት ዝወሰደለን ክወስደልና ኣለዎ ማለተይ ኣይኮንኩን። ክንድዚ ወሲዱልና ዘሎ ክወስደልና ዝብል ሓሳብ ናይ ዝኾነ ኤርትራዊ ትጽቢት ኣይነበረን። ህዝቢ ኤርትራ ነቲ ዘጋጠሞ ሓደጋታት ካብ መኪቱ ክዕወት ካልእ ኣማራጺ ስለ ዘይነበሮ፡ ኩነታት ብልቦናንን ወድዓውነትን መዚኑ ጽንዓት ኣብ መትከል፡ መከተ ንፉጹም ዓወት ኢሉ ስኒ ነኺሱ ሰለ ዝመከተ፡ ናብዚ ሕጂ በጺሕናዮ ዘሎታ ትስፉው መድረክ ክንበቅዕ ኪኢልና።*

*ነባሪ ዝኽሪ ንሰማእታትና ዓወት ንሓፋሽ*

*ገብረንጉስ መስመር*